Ponte de Catoira

A ponte de Catoira é unha infraestrutura viaria inaugurada no ano 1981. Une as provincias de Pontevedra e A Coruña a través dos concellos de Rianxo e Catoira. Está conectada coa autovía AG-11 a través da estrada AC-553, e coa autoestrada AP-9 e as estradas N-550 e PO-548 a través da EP-8001.

 Características 

É un viaduto de formigón sobre o río Ulla de 987 metros de longo. Cruza o río cun falso arco de 97 metros de luz, formado por dous saíntes que xorden de puntos de apoio en terra. Na parte da provincia de Pontevedra a plataforma continua mediante vigas elevadas sobre piares ata cruzar a liña férrea entre Vilagarcía de Arousa e Padrón.

O punto medio do arco actúa como división da titularidade entre as dúas deputacións. Na parte correspondente á Deputación da Coruña a estrada emprega o código DP-7206, mentres que na parte da Deputación de Pontevedra, o código é o EP-8001.

 Construción 
A principios da década de 1970 xurdiu a necesidade da construción da ponte. Unha das primeiras voces foi a de Martín Gómez, alcalde de Rianxo, quen manifestou publicamente a necesidade dunha ponte que permitise cruzar o río Ulla. Xa no ano 1971 xurdiron os primeiros estudos da man do enxeñeiro de Vías e Obras da Deputación da Coruña, quen visitou a parroquia de Isorna e elixiu a zona das Torres de Oeste como a de maior viabilidade. En 1972 a Deputación de Pontevedra aprobou o proxecto cun orzamento duns 110 millóns de pesetas (661.000 euros).

O 10 de xullo de 1979 levouse a cabo o acto de recepción provisional, presidido polo presidente da Xunta de Galicia, Xosé Quiroga Suárez, e mais o director xeral da Administración Local, Vicente Capdevila Cardona. O público aínda tivo que esperar para cruzala ata o 25 de xullo, se ben a ponte non se inaugurou ata dous anos despois.

En 2004 realizouse unha remodelación completa para solucionar o afundimento da plataforma. O proxecto incluíu a instalación dunha pasarela de madeira para peóns no lado de augas abaixo da ponte, así como a súa iluminación e a colocación de puntos de luz na calzada.

A súa titularidade corresponde ás deputacións de Pontevedra e Coruña, aínda que xa teñen amosado a intención de que pase a mans da Xunta de Galicia.

Galería de imaxes

Notas

Categoría:Rianxo
Categoría:Catoira
Categoría:Río Ulla
Catoira